仲威復枉粥字韻詩見屬甚厚不可不答
作者：趙蕃
朝代：宋

paragraphs: 盛時無窮民，漢詔優廩粥。
邇來詔書行，亦賫帛與肉。
薦才職諸侯，因異駕徵卜。
共思急賢治，惟日有不足。
士生幸斯時，詎應隠巖谷。
盍出致吾君，堯舜其爾俗。
餘孽何足云，况說故地復。
堂堂胡澹庵，夫子乃其族。
看君妙人物，門戶真不辱。
必須長養成，明顯待拭目。
而我本散材，謬賦支離粟。
宜從力田科，邂逅賦取菽。
敢如陶淵明，歸歟托松菊。
亦有父時書，續將教人讀。